**ΕΚΘΕΣΗ ΔΡΑΣΤΗΡΙΟΤΗΤΩΝ ΤΗΣ ΕΚΠΑΙΔΕΥΤΙΚΟΥ ΣΤΕΦΑΝΙΔΗ ΧΡΥΣΟΥΛΑΣ (ΠΕ08) ΜΕΤΑ ΤΗ ΜΕΤΑΚΙΝΗΣΗ ΤΗΣ ΣΤΑ ΠΛΑΙΣΙΑ**

 **ΤΟΥ ΕΚΠΑΙΔΕΥΤΙΚΟΥ ΠΡΟΓΡΑΜΜΑΤΟΣ ERASMUS+**

 «Το Πρότυπο Πειραματικό Γυμνάσιο Πατρών οραματίζεται το μέλλον του» μου έδωσε την δυνατότητα να παρακολουθήσω το σεμινάριο κατάρτισης του Ευρωπαϊκού προγράμματος Erasmus+ με τίτλο «Experimental Barcelona- Experiential travel for Education, creative tourism and wellbeing». Το σεμινάριο πραγματοποιήθηκε στη Βαρκελώνη από τις 4 έως και τις 9 Ιουλίου 2016 από τον φορέα διοργάνωσης Europass Teacher Trainning School.

 Η επιμορφωτική δραστηριότητα ήταν υψηλού επιπέδου. Το σεμινάριο παρακολούθησαν 9 εκπαιδευτικοί από δυο Ευρωπαϊκές χώρες (Ρουμανία, Ελλάδα). Οι ώρες μαθημάτων ήταν από τις 9.00 π.μ έως τις 14.00 μ.μ με ενδιάμεσο διάλλειμα των 15 λεπτών. Το πρόγραμμα ακολουθήθηκε πιστά σύμφωνα με τον αρχικό προγραμματισμό.

 Το μεγαλύτερο μέρος του προγράμματος πραγματοποιήθηκε σε μια μικρή αίθουσα διδασκαλίας, αλλά υπήρξαν τόσο βιωματικές δράσεις σε εξωτερικούς χώρους, όσο και μια ξενάγηση στην πόλη της Βαρκελώνης (την τρίτη μέρα του σεμιναρίου, Τετάρτη 6/7/2016).

 Εισηγήτρια ήταν η Marta Mandolini. Η ομαδοσυνεργατική διδασκαλία στην οποία βασίστηκε, έδωσε την δυνατότητα στους συμμετέχοντες εκπαιδευτικούς να λειτουργούν ομαδικά και συλλογικά. Μεταδοτική, καταρτισμένη και χρησιμοποιώντας διαφορετικές μεθόδους προσέγγισης και πληθώρα τεχνικών κατάφερε να συνδέσει το σχολείο με την έρευνα.

 Τα αποτελέσματα της έρευνας καθώς και όλων των δράσεων που πραγματοποιήσαμε παρουσιάστηκαν σε ένα εκπαιδευτικό σενάριο που παρουσιάστηκε στους υπόλοιπους εκπαιδευόμενους.

 Οι γνώσεις που αποκόμισα από το σεμινάριο, οι βιωματικές δράσεις και οι δραστηριότητες που πραγματοποιήθηκαν θα με βοηθήσουν στην διεξαγωγή του μαθήματος μου αλλά και στην περεταίρω εξέλιξη της επιστήμης μου. Τα εκπαιδευτικά εργαλεία και τα σχέδια μαθήματος που πραγματοποιήσαμε συνδέουν το σχολείο με την έρευνα και βοηθάει στο να καταστήσουμε του μαθητές μικρούς ερευνητές.

 Η άψογη διοργάνωση του σεμιναρίου βοήθησε στην ομαλή διεξαγωγή του, ενώ οι διοργανωτές ήταν πρόθυμοι, συνεργάσιμοι καταβάλλοντας κάθε δυνατή προσπάθεια για την επίλυση τυχόν προβλημάτων που προέκυψαν.

 Οι γραφειοκρατικές διαδικασίες που σχετίζονταν με την επιμόρφωση, διευθετήθηκαν από τους αρμόδιους φορείς άμεσα και ουσιαστικά. Οι μετακινήσεις διεξήχθησαν χωρίς κανένα πρόβλημα, και η διαμονή ήταν άψογη.

 Κλείνοντας θα επισημάνω ότι τις καινοτόμες ιδέες και τα νέα εκπαιδευτικά σενάρια θα προσπαθήσω να μεταδώσω τόσο στο σύνολο των μαθητών όσο και στο σύνολο των εκπαιδευτικών του σχολείου. Επίσης θα προτρέψω τους εκπαιδευτικούς του σχολείου μου να παρακολουθήσουν το συγκεκριμένο σεμινάριο.